**World of Tanks** (lyhennettynä *WoT*) on valkovenäläisen Wargaming.net-pelitalon kehittämä ja julkaisema ilmainen kolmannesta persoonasta kuvattu tankkisotapeli. Se julkaistiin Venäjällä vuoden 2010 elokuussa ja Euroopassa sekä Pohjois-Amerikassa 12. huhtikuuta 2011. Peliä voi pelata Windows-koneilla ja siitä on lisäksi saatavilla Winen kautta toimiva Linux-versio sekä CodeWeaversin kautta toimiva Mac OS -versio. Pelillä on myös Android-versio World of Tanks Blitz. *World of Tanksilla* on yli 140 miljoonaa rekisteröitynyttä pelaajaa, ja peli pitää hallussaan Guinness World Recordsin MMO-ennätystä yhtäaikaisesta pelaajamäärästä samalla palvelimella. Peli oli ilmaispelien edelläkävijä, joka lisäsi niiden suosiota.

Pelaaminen
----------

*World of Tanks* on kolmannesta persoonasta kuvattu, verkossa pelattava massiivinen monen pelaajan sotapeli, jossa pelaaja ohjaa valitsemaansa panssarivaunua taistelussa muita pelaajia vastaan. Pelaajat voivat muodostaa keskenään klaaneja (engl. *clan*), jotka voivat osallistua klaanisotiin (engl. *clan wars*). Klaanisotiin voivat osallistua vain klaanin jäsenet, mutta klaanin omassa linnakkeessa pääsee pelaamaan myös rajoitettu määrä ulkopuolisia. Klaanien jäsenmäärä on rajoitettu sataan, minkä vuoksi monet klaanit tekevät yhteistyötä tai jakavat toimintaansa moniin alaklaaneihin. Pelaajia voi kutsua myös "osastoon" (engl. *platoon*) eli kahden tai kolmen pelaajan ryhmään, jossa pelaajat pääsevät samalle puolelle taistelussa. Taistelussa ollessaan pelaajat voivat viestiä keskenään tekstipohjaisessa chatissä sekä ääniviesteillä. *World of Tanksiin* kirjautumiseen voi käyttää Wargaming.net ID:tä eli yhdistettyä kirjautumista, joka toimii myös muissa Wargaming.netin peleissä.

Taisteluista tienaa menestyksen mukaan krediittejä ja kokemuspisteitä. Kokemuspisteitä käytetään moduulien eli panssarivaunujen osien ja uusien vaunujen tutkimiseen. Krediiteillä voi hankkia vaunuja, moduuleita ja erilaisia vaunujen ominaisuuksia parantavia varusteita. Mikromaksuilla hankittavalla kullalla voi lunastaa itselleen muun muassa parempia vaunuja ja erikoisammuksia. Kultaa voi muuntaa krediiteiksi, mutta krediittejä ei voi muuntaa kullaksi. Pelin sisällä klaanit ansaitsevat kultaa omistamiensa maa-alueiden kultatuottojen perusteella. Klaanit voivat jakaa ansaitsemiaan kultatuloja pelaajilleen.

Pelissä on yhteensä lähes 50 eri karttaa (engl. *maps*) eli kenttää, joilla pelata. Kentät poikkeavat toisistaan maaston, säätilan ja suuruutensa puolesta, ja ne jaetaan kolmeen eri tyyppiin: kesä, talvi ja aavikko. Lisäksi kentät voidaan jakaa kaupunkikarttoihin, avoimiin karttoihin ja niiden yhdistelmiin. Pelkän maaston lisäksi kentissä on erilaisia efektejä (esim. lentokoneita tai liikkuvia nostureita). Osa kartoista, kuten Prokhorovka sekä Siegfried Line, perustuvat johonkin historialliseen taistelupaikkaan. Loput kartoista on kehitelty jonkin tunnetun alueen pohjalta (esim. Malinovka).

### Panssarivaunut

Hetzer Wargaming.netin osastolla vuoden 2011 E3-tapahtumassa.
Pelaajat voivat pelata yli 300:lla vuosien 1930–1963 aikana käytetyillä panssarivaunuilla, niiden prototyypeillä sekä suunnitteilla olleilla vaunuilla. Vaunuja on yhdestätoista eri maasta: Neuvostoliitosta, Saksasta, Yhdysvalloista, Iso-Britanniasta, Ranskasta, Japanista, Kiinasta, Tšekkoslovakiasta, Puolasta, Ruotsista ja Italiasta. Vaunuja on viittä eri tyyppiä: kevyitä, keskiraskaita, raskaita, panssarintuhoajia eli PST-vaunuja ja telatykkejä. Kullakin vaunutyypillä ja tankilla on yksilölliset ominaisuudet, ja sitä myötä erilaiset pelitaktiikat. Pelissä on usean tasoisia (engl. *tier*) vaunuja aina kymmentasoisiin asti. Aluksi pelaaja saa jokaiselta maalta yhden ykköstason vaunun. Uusia vaunuja ja varusteita voi hankkia krediiteillä ja kullalla. Ennen taistelua pelaaja valitsee vaununsa tallissa. Normaaliversioiden lisäksi tallista on ollut erilaisina juhlapäivinä useita kymmeniä muunnoksia.

*World of Tanks* ei ole varsinainen simulaatiopeli, vaan asioita on yksinkertaistettu pelattavuuden parantamiseksi. Panssarivaunuissa on historiallisen esikuvansa mukaan mallinnettu panssari, joka panssarinläpäisevän ammuksen on läpäistävä tehdäkseen vaunuun vahinkoa. Ammuksen läpäisykyky vähenee etäisyyden kasvaessa. Poikkeuksena tähän ovat ontelokranaatit ja räjähtävät ammukset. Itse vahingonsieto perustuu kestopisteisiin ja ammuksen tekevän vahingon määrään, joka riippuu etupäässä sen kaliiperista. Osuma voi kestopisteiden vähentämisen lisäksi aiheuttaa kriittisen osuman; esimerkiksi osuma polttoainesäiliöihin tai moottoriin voi sytyttää vaunun tuleen ja osuma ammusvarastoon räjäyttää sen.

### Pelimuodot

Normaalitaistelu on satunnaistaistelun yleisin alalaji. Siinä on kaksi 15 pelaajan joukkuetta. Peli päättyy, kun toiselta puolelta tuhotaan kaikki vaunut tai tukikohta vallataan. Jos kumpikaan näistä ei tapahdu 15 minuutissa, taistelu päättyy tasapeliin. Tasapeli lasketaan molempien joukkueiden tappioksi. Hyökkäystaistelussa on kaksi viidentoista pelaajan joukkuetta. Kymmenen minuutin aikana toisen joukkueen tulee puolustaa tukikohtaa ja toisen hyökätä vihollisen tukikohdalle. Jos aika loppuu, puolustava joukkue voittaa. Kohtaamistaistelussa on yksi tukikohta, joka on yleensä yhtä kaukana molempien joukkueiden lähtöpaikoista. Joukkueita on kaksi ja pelaajia 15 kummallakin puolella. Joukkueiden pitää vallata tukikohta tai tuhota kaikki vihollisen joukkueen vaunut. Joukkuetaisteluissa taistelee kummallakin puolella seitsemän pelaajaa, joiden vaunujen yhteistaso on korkeintaan 52. Joukkuetaisteluissa vaunut ovat tasoilta 6–8.

Historiallinen taistelu (engl. *Historical Battle*) oli pelimuoto, jossa pelaajat pääsivät pelaamaan oikeissa taisteluissa niihin liittyvillä tankeilla. Historiallinen taistelu lisättiin *World of Tanksiin* päivityksessä 9.0 ja poistettiin versiossa 9.2 pelaajien kritiikin takia. Historiallista taistelua moitittiin pitkistä jonotusajoista ja epäreilusta *Match Makingista*. Taisteluissa pyrittiin mallintamaan historiallisia taisteluita tarkasti, ja pelattavissa on vain tietyt vaunut valittuine moduuleineen ja ammuksineen.

Klaanisotien tavoitteena on saavuttaa maailman herruus valtaamalla toisilta klaaneilta provinsseja. Klaanisodan vakavamman luonteen takia klaanisotiin tehdään usein erillisiä taistelutaktiikoita ja klaanisodissa käytetään usein jonkinlaista VoIP-ohjelmistoa (esim. TeamSpeak). Klaaneille on tarkoitettu myös pelimuoto nimeltään Linnake (engl. *strongholds*), jossa rakennetaan omaa linnaketta eli klaanin "tukikohtaa", puolustetaan sitä vihollisia vastaan ja hyökätään vihollisten linnakkeisiin.

Lisäksi pelissä voi pelata kenttiä Team Training -pelitilassa, jossa pelaaja voi itse määritellä pelattavan kartan ja joukkueiden kokoonpanot.

#### Erikoispelimuodot

Aprillipäivänä 2014 peliin lisättiin 8-Bit Tales -pelimuoto ja Karl-niminen tason yksi telatykki. Taisteluissa on molemmilla puolilla seitsemän kahdeksanbittistä vaunua, jotka pelaavat retrohenkisellä kahdeksanbittisellä kartalla. Kartassa on metallisia tuhoutumattomia esteitä, ampumalla tuhoutuvia esteitä, puskia ja vesiesteitä. Normaalista *World of Tanksista* poiketen myöhemmässä *8-Bit Talesissa* on normaaliammusten lisäksi parantavia ammuksia. 8-Bit Tales palasi myöhemmin hieman muokattuna uudenvuoden 2015 jälkeen Winter Showdown -nimisenä. Siinä pelaajat voivat taistella kolmella eri tankilla jopa viiden pelaajan osastoissa.

Wargaming.net julkaisi vuoden 2014 jalkapallon MM-kilpailujen kunniaksi Football battles -pelimuodon, jossa pelattiin jalkapalloa tankeilla. Taisteluissa on molemmilla puolilla kolme T-62A Sport -vaunua, joiden tavoite on tehdä vähintään kolme maalia tai olla johdossa seitsemän minuutin peliajan päättyessä. Vihollisvaunuja ei voi vahingoittaa teloja lukuun ottamatta. Pelimuoto poistui MM-kisojen jälkeen.

Version 9.3 myötä *World of Tanksiin* lisättiin Tank Rally -pelimuoto, joka oli saatavilla vain 29. syyskuuta – 12. lokakuuta 2014. Taisteluissa on kummallakin puolella kolme M24 Chaffeesta muunneltua M24 Chaffee Sport -vaunua. *Tank Rallyssa* pelaajien tulee ajaa Port-kartasta muokattua rataa pitkin tukikohtaan samalla ampuen vihollisia ja lopuksi tuhota viholliset tai vallata tukikohta.

Aprillipäivänä 2016 peliin lisättiin Moon Mayhem -pelimuoto, jossa kolme pallon muotoista IS 8-Ball -vaunua taistelee vastakkain Kuuhun sijaittuvassa kartassa. Pelimuodossa on erikoisuutena vaunuja ilmaan nostava pomppu, niitä toiseen paikkaan lennättävä impulssi ja niitä tuhoava meteorisuihku.

Sommen taistelussa ensi kertaa käytetyistä Mark I -panssarivaunuista tuli 15. syyskuuta 2016 täyteen 100 vuotta, minkä kunniaksi Wargaming julkaisi niiden historiaa juhlistavan Convoy-pelimuodon. Siinä pelaajien tehtävänä on suojata panssariautoilla Mark I -panssarivaunua sen edetessä vihollisen tukikohtaan tai toisella puolella estää vaunun eteneminen omaan tukikohtaan. Pelimuoto poistui 5. lokakuuta 2016.

### Modaaminen

Modaaminen on modien (engl. *mods*) eli pelaajien kehittämien lisäosien asentamista peliin. Modit muokkaavat yleensä vaunujen tai tallin ulkoasua, ääniä, minikarttaa, tarkka-ampujatilaa, näyttävät vihollisvaunujen heikot kohdat tai arvioivat voittomahdollisuuksia. Vaikka modeja ei yleensä voi muokata, esimerkiksi vaunujen ulkoasua muokkaaviin modeihin sisältyy mahdollisuus luoda itse vaunun kuviointi. World of Tanksin modien vaikutukset rajoittuvat vain pelaajalle itselleen.*lähde?*

Puhdistaakseen peliä epäreiluista modeista Wargaming julkaisi 8. marraskuuta 2016 kiellettyjen modien listan. Ensimmäistä kertaa kielletyistä modeista kiinni jääville annetaan seitsemän päivän pelikielto ja toista kertaa kiinni jääville ikuinen pelikielto. 29. marraskuuta Wargaming ilmoitti antaneensa lähes 3 000 pelaajalle seitsemän päivän pelikiellon kiellettyjen modien käyttämisestä.

Kehitys ja historia
-------------------

Wargaming.net aloitti *World of Tanksin* kehittämisen 2008, kun yhtiön kehittämät DVD:llä jaeltavat yksinpelit eivät lyöneet läpi. Moninpeligenre oli täynnä fantasiapelejä, joiden seassa markkinarako olisi ollut pieni, ja niinpä Wargaming.net päätti kehittää muuntyylisen pelin. 12. joulukuuta 2008 järjestettiin uuteen peliin keskittyvä sisäpiirin aivoriihi, jossa päätettiin kehittää toiseen maailmansotaan sijoittuva tankkipeli. Pelin alfaversio julkaistiin Venäjällä syyskuussa 2009, ja se sisälsi vain yhden kartan sekä kuusi panssarivaunua (BT-7, Hummel, SU-85, T-34, Pz IV & Tiger) Saksalta ja Neuvostoliitolta. Peli pääsi suljettuun beetavaiheeseen 30. tammikuuta 2010, jolloin se sisälsi kolme karttaa ja useita kymmeniä vaunuja. Kolmessa kuukaudessa suljettuun beetaan oli tullut yli 40 000 pyyntöä ja palvelimilla oli pelattu yli 400 000 taistelua. Kun peli julkaistiin avoimeen beetaan 24. kesäkuuta, siinä oli jo seitsemän karttaa ja yli 60 vaunua Saksalta, Yhdysvalloilta ja Neuvostoliitolta.

*World of Tanks* julkaistiin Venäjällä 12. elokuuta 2010 versiona 0.6.3, mutta palvelimien ylikuormituksen takia ne suljettiin vähäksi aikaa. Englanninkielinen avoin beetaversio julkaistiin 27. tammikuuta 2011. Euroopassa ja Pohjois-Amerikassa World of Tanks julkaistiin 12. huhtikuuta 2011. Pelipalvelimiin kohdistui julkistuksen jälkeen paljon kuormitusta ennakoitua suuremman pelaajamäärän takia, ja Wargaming.net joutui lisäämään palvelimien määrää. Wargaming.net kehitti *World of Tanksista* alun perin historiallisen tarkkaa, simulaattorimaista tankkipeliä historian harrastajille. Pelin suosion nopea kasvu aiheutti ylläpidolle ongelmia monilla palvelimilla.

Pelissä oleva panssarivaunut luodaan joko piirtämällä ne tietokoneella tai 3D-skannaamalla niistä kolmiulotteinen malli. Kun *World of Tanks* julkaistiin, tankeissa oli keskimäärin 8 000 polygonia ja grafiikoita rajoittavana tekijänä oli lähinnä tietokoneiden teho. Nykyisin osassa tankeissa voi olla jopa 18 000 polygonia. Aluksi vaunuja päivitettiin tietokoneiden suorituskyvyn kasvaessa, mutta myöhemmin siirryttiin malliin, jossa vaunut luodaan aluksi miljoonien polygonien tarkkuudella, ja skaalataan sitten tietokoneeseen sopivaksi. *World of Tanks* käyttää Linux-pohjaisia palvelimia, BigWorld- ja Havok -pelimoottoreita ja *Umbra 3 Visibility Solution* -teknologiaa pelimoottorin turhan käytön vähentämiseksi.

Musiikki
--------

World of Tanksin musiikin on säveltänyt Sergey Khmelevsky. Lontoolaisessa Abbey Road Studios -studiossa äänitetty alkuperäinen soundtrack sisältää 37 kappaletta. Soundtrackin lisäksi pelissä on erilaisia tykki- ja moottoriääniä sekä miehistön ääniviestejä.

Kaikki sävellykset Sergey Khmelevsky.. 

| World of Tanks Original Soundtrack |
| --- |
| Nro | Nimi | Kesto |  |
| 1. | Roll Out! | 1.04 |
| 2. | Move to Position | 1.27 |
| 3. | Steel March | 1.06 |
| 4. | Ruined Himmelsdorf | 0.59 |
| 5. | Sounds of the Volga | 1.03 |
| 6. | Urban Combat | 1.00 |
| 7. | Dawn over Mountain Pass | 1.05 |
| 8. | Mountain Trail | 1.01 |
| 9. | Reading 'Stars and Stripes' | 0.45 |
| 10. | American Warriors | 0.59 |
| 11. | Hidden Village | 1.00 |
| 12. | Asian Glory | 1.01 |
| 13. | Search and Destroy | 0.59 |
| 14. | Sands of El Halluf | 1.01 |
| 15. | Beacon of the Desert | 0.58 |
| 16. | Special Directive | 1.02 |
| 17. | Coup de Main | 1.04 |
| 18. | Burden of Victory | 0.59 |
| 19. | Head-on Attack | 1.17 |
| 20. | The Hunt is On | 0.44 |
| 21. | Ready for Action | 1.03 |
| 22. | Never Surrender! | 1.07 |
| 23. | The Urge to Win | 0.56 |
| 24. | Master Plan | 1.24 |
| 25. | The Ambush | 0.58 |
| 26. | Eye of the Storm | 0.43 |
| 27. | Breaking the Frontline | 1.24 |
| 28. | The Standoff | 1.56 |
| 29. | Brothers in Arms | 0.54 |
| 30. | Before the Storm | 1.04 |
| 31. | Let the Battle Unfold! | 1.32 |
| 32. | Face to Face | 0.53 |
| 33. | Meadowlands | 1.04 |
| 34. | Flank Attack | 1.16 |
| 35. | New Victories Await | 0.54 |
| 36. | The Legend is Born | 3.27 |
| 37. | Back in Action (bonus track) | 2.08 |

Muut versiot
------------

*World of Tanks: Xbox 360 Edition* on *World of Tanksin* Xbox 360:lle optimoitu konsoliversio, joka julkaistiin 12. helmikuuta 2014. Siinä on PC-versiota vähemmän karttoja ja vaunuja, eikä siinä voi käyttää samoja tunnuksia kuin PC-versiossa. *World of Tanksin* Xbox Onelle optimoitu versio *World of Tanks: Xbox One Edition* julkaistiin 2015. Xbox 360 -versiossa ja Xbox One -versiossa pelaajat pelaavat samalla palvelimella keskenään. PlayStation 4:lle optimoitu versio julkaistiin 19. tammikuuta 2016.

*World of Tanks Blitz* on *World of Tanksin* alun perin Androidille ja iOS:lle kehitetty mobiiliversio. Se julkaistiin Windows 10:n sovelluskaupassa vuonna 2015 ja Steamissa marraskuussa 2016. *World of Tanks Blitz* sisältää vähemmän panssarivaunuja ja karttoja kuin PC-versio, mutta molemmissa toimivat samat tunnukset. Lisäksi *WoT Blitzin* taisteluissa on kummallakin puolella vain kuusi panssarivaunua, kun taas PC-versiossa niitä on 15.

Vastaanotto
-----------

|  |  |  |
| --- | --- | --- |
| "| Vaikka välillä palaakin pinna ja on pakko pitää kuukausi taukoa, ennemmin tai myöhemmin veri vetää aina rintamalle takaisin. Se on laatupelin merkki, se. | "|
| **– Miikka Lehtonen, Pelaajalehti.**  |

World of Tanks on saanut paljon myönteisiä arvosteluja. Metacriticin laskema painotettu arvostelukeskiarvo on 80 pistettä sadasta ja GameRankingsin laskema arvostelukeskiarvo on 82.32%. Peli on voittanut monia pelialan palkintoja ja menestynyt hyvin myös kaupallisesti, sillä se tuotti 2013 neljänneksi eniten mikromaksutuloja maailmassa.

### Arvosteluja

Monissa arvosteluissa kiitettiin pelin tasapainoa sujuvan pelattavuuden ja realismin välillä. Kritiikkiä annettiin lähinnä hitaasta etenemisestä ylemmillä tasoilla, korkeasta oppimiskynnyksestä ja pelaajien huonosta käytöksestä. *Pelaaja-lehden* arvostelussa kehuttiin pelin tunnelmaa ja pelaamista kavereiden kanssa. Domen arvostelija Jukka Kauppinen kehui peliä palkitsevaksi ja totesi, että "harvoin peliä sekä rakastaa että vihaa yhtaikaa näin tunteella". Lisäksi hän kehui myös pelin laajaa ja monipuolista panssarivaunuvalikoimaa ja uudistuksia.

### Palkinnot

* *"Best Online Client Game"* (KRI 2010)
* *"Best New Concept"* (E3 2010)
* *"Best Free MMORPG"* (MMORPG Center 2010)
* *"Most Anticipated Free MMORPG"* (MMORPG Center 2010)
* *"Most Anticipated MMO in 2010"*
* *"Favorite Strategy MMO in 2010"*
* Yhtäaikaisten pelaajien määrä yhdellä MMOG-palvelimella (Guinness World Records)
* *"Gold Award"* (Gamers Daily News)
* *"Best Game"* (KRI 2011)
* *"Audience Award"* (KRI 2011)
* *"Best "Game that Needed the Award" Award"* (Gamepro, E3 2011)
* *"Best Booth"* (Massively, E3 2011)
* *"Rising Star Award for E3 2011"* (mmorpg.com)
* *"Best Use of Online"* (joukko pelinkehittäjiä, 2012)
* *"Best MMO"* (Golden Joystick Awards 2012)
* *"Best Online Game"* (Golden Joystick Awards 2013)
* *"Best Action Download MMO 2012"* (MMO of the Year 2012)
* *"Best Classic Download MMO 2013"* (MMO of the Year 2012, tuomariston ja yleisön valinta)

Suosio ja merkitys
------------------

World of Tanksiin rekisteröityneiden pelaajien määrä vuodesta 2011.
*World of Tanks* on todella suosittu. Sillä on yli 140 miljoonaa rekisteröinyttä pelaajaa ja se pitää hallussaan MMO-ennätystä (yhtäaikaisten pelaajien määrä verkossa) 1 114 337 pelaajalla. Pelistä on tehty myös monia kopioita, joista kiinalainen Project Tank -peli on viety oikeuteen. Vuonna 2013 World of Tanksin mikromaksutulot ylittivät World of Warcraftin ja peli sijoittui neljänneksi parhaiten rahaa tuottavaksi nettipeliksi 372:n miljoonan dollarin tuotoilla.

Parhaat World of Tanksin pelaajat ovat kuuluisia myös pelin ulkopuolella. Monet pelaajat striimaavat pelejään suorana nettiin (esimerkiksi Twitchiin) tai tallentavat pelisuorituksiaan ja jakavat niitä videoina esimerkiksi YouTubeen. Wargaming.net tarjoaa virallisen pelifoorumin, jossa kerrotaan peliin liittyviä uutisia ja jossa voi käydä yleistä keskusteltua pelistä. Monilla klaaneilla on omat verkkosivut ja peliin liittyen on tehty myös paljon muita sivustoja. Videopelituotteisiin keskittyneellä J!NX-sivustolla myydään pelin teemaan liittyviä oheistuotteita. Lisäksi pienoismallivalmistaja Italeri myy World of Tanks -aiheisia pienoismalleja ja Razerilla on myynnissä World of Tanks -aiheisia pelitarvikkeita. Wargaming.net on julkaissut *World of Tanks Assistant* -mobiilisovelluksen Androidille, iOS:lle ja Windows Phoneille pelisuoritusten ja -uutisten seuraamiseen. Yhtiö on ilmoittanut entisöivänsä myös Kubinkan panssarimuseossa sijaitsevan maailman suurimman Maus-panssarivaunun. Toukokuussa 2016 Wargaming.net ilmoitti julkaisevansa yhteistyössä Dark Horse Comicsin kanssa kuusiosaisen Normandian maihinnousuun sijoittuvan *World of Tanks: Roll Out!* -nimisen sarjakuvasarjan. Sarjaa käsikirjoittaa Garth Ennis, piirtäjänä toimii Carlos Ezquerra ja kansitaiteilijana Isaac Hannaford.

Kilpapeliturnaukset
-------------------

Kuva vuoden 2013 *Intel Extreme Masters* -kilpailusta Katowicesta.
Wargaming.net järjestää vuosittain useita kilpapeliturnauksia. Kilpapelaaminen lähti pelaajien itse järjestämistä turnauksista. Niiden tultua suosituksi Wargaming.Net alkoi järjestää turnaukseksia. World of Tanks on virallinen *World Cyber Games* -tapahtuman finaalipeli. *World of Tanks* -turnauksista merkittävin on *WGL Grand Finals*, jonka ottelut striimataan suorana nettiin. Ensimmäinen kilpapeliturnaus järjestettiin 2012, jolloin 30 000 pelaajaa oli mukana kilpailemassa 100 000 dollarin arvoisista palkinnoista. Vuonna 2014 järjestetyn ensimmäisen WGL Grand Finals -turnauksen voitti Natus Vincere. Vuonna 2015 finaalin voitti Hellraisers. Hallitseva mestari on Natus Vincere.

|
|  |
WGL Grand Finals -turnausten voittajat| Vuosi | Voittaja | Kansalaisuus | Lähde |
| --- | --- | --- | --- |
| 2016 | Natus Vincere |  Venäjä (pääosin) |  |
| 2015 | Hellraisers |  Venäjä |  |
| 2014 | Natus Vincere |  Venäjä (pääosin) |  |
|

Lähteet
-------

1. 1 2  World of Tanks OST Grooveshark. Viitattu 20.10.2014. (englanniksi)
2. 1 2  Frequently Asked Questions → What are the system requirements? Wargaming.net. Viitattu 28.5.2014. (englanniksi)
3. ↑  Kauppinen, Jukka: World of Tanksin jälkeen World of Airplanes  13.6.2011. Dome.fi. Viitattu 26.6.2012.
4. ↑  World of Tanks for Linux OS World of Tanks. Viitattu 14.9.2014. (englanniksi)
5. ↑  World of Tanks for Mac OS World of Tanks. Viitattu 3.7.2015. (englanniksi)
6. 1 2  Peel, Jeremy: With 140 million players fueling World of Tanks, where does it trundle next? *PCGamesN*.  29.3.2016. Viitattu 24.12.2016. (englanniksi)
7. 1 2 3  Kauppinen, Jukka: World of Tanks houkutteli linjoille miljoona pelaajaa – yhtaikaa  21.1.2014. Dome.fi. Viitattu 27.5.2014.
8. ↑  Kauppinen, Jukka: World of Tanks koukuttaa taitavasti  27.2.2013. IS.TV. Viitattu 19.11.2014.
9. ↑  Kauppinen, Jukka: World of Tanks päivittyi, nyt ilmaiset kahden pelaajan osastot  11.8.2011. Dome.fi. Viitattu 25.6.2012.
10. ↑  Kauppinen, Jukka: Wargaming otti käyttöön yhteisen tilin  30.8.2013. Dome.fi. Viitattu 26.10.2014.
11. ↑  Full Guide:Treasury Wargaming.  Arkistoitu 21.6.2015. Viitattu 21.06.2015. (englanniksi)
12. ↑  Full Guide: Allocate Treasury Gold Wargaming.  Arkistoitu 21.6.2015. Viitattu 21.06.2015. (englanniksi)
13. 1 2 3  Lehtonen, Miikka: World of Tanks -aloittelijanopas  15.4.2013. Pelaajalehti. Viitattu 26.10.2014.
14. ↑  Saarenoja, Panu: World of Tanks ottaa historialliset taistelut haltuunsa  16.4.2014. Pelaajalehti. Viitattu 28.5.2014.
15. ↑  Clan wars guide Wotguru. Viitattu 21.06.2015. (englanniksi)
16. ↑  Strongholds World of Tanks. Viitattu 16.6.2015. (englanniksi)
17. 1 2 3  Winter Showdown  26.1.2015. World of Tanks.  Arkistoitu 6.2.2015. Viitattu 7.2.2015. (englanniksi)
18. 1 2 3  Kauppinen, Jukka: World of Tanksin jalkapallo on lystiä leikkiä  17.6.2014. Dome.fi. Viitattu 6.10.2014.
19. ↑  UPDATE: Special Missions: Football Battles Wargaming.  Arkistoitu 21.6.2015. Viitattu 21.06.2015. (englanniksi)
20. 1 2 3  Kauppinen, Jukka: World of Tanks: tankkirallia ja 9.3  25.9.2014. Dome.fi. Viitattu 6.10.2014.
21. 1 2  Saarenoja, Panu: Uutinen: World of Tanks ryhtyy panssariralliin  18.9.2014. Pelaajalehti. Viitattu 26.10.2014.
22. ↑  Moon Mayhem Game Mode Now Available! *World of Tanks*.  1.4.2016. Viitattu 30.9.2016. (englanniksi)
23. ↑  Kauppinen, Jukka: World of Tanks juhlii panssarivaunujen satavuotista historiaa monin tavoin *Dome.fi*.  18.9.2016. Viitattu 23.12.2016.
24. 1 2 3  Convoy: Guide to the Remarkable Game Mode *World of Tanks*.  15.9.2016. Viitattu 23.12.2016. (englanniksi)
25. 1 2  Fair Play Policy *World of Tanks*.  8.11.2016. Viitattu 23.12.2016.
26. ↑  Fair Play Policy: First Actions Taken *World of Tanks*.  29.11.2016. Viitattu 23.12.2016.
27. 1 2 3  Pärssinen, Manu: World of Tanksin tarina, osa I  28.2.2013. V2.fi. Viitattu 23.10.2014.
28. ↑  World of Tanks Closed Beta Begins  8.7.2010. IGN. Viitattu 23.10.2014. (englanniksi)
29. ↑  Gorbold, James: World of Tanks released  12.4.2011. bit-gamer.net. Viitattu 23.10.2014. (englanniksi)
30. 1 2  World of Tanksin tarina, osa II  5.3.2013. V2.fi. Viitattu 23.10.2014.
31. ↑  World of Tanks -kehittäjä jakaa rahaa opensource-kehittäjille  27.5.2013. Dome.fi. Viitattu 26.10.2014.
32. ↑  Lee, Aaron: The top 14 game engines: BigWorld  20.3.2013. Develop. Viitattu 26.10.2014. (englanniksi)
33. ↑  Moilanen, Jukka: Uutinen: Grafiikkapäivityksen saava World of Tanks luottaa suomalaisteknologiaan  4.4.2014. Pelaajalehti. Viitattu 26.10.2014.
34. ↑  Kauppinen, Jukka: Suomalainen grafiikkateknologia sykkii seuraavassa Warhammerissa  18.5.2015. Dome.fi. Viitattu 10.6.2015.
35. ↑  World of Tanks Original Soundtrack World of Tanks. Viitattu 20.10.2014. (englanniksi)
36. ↑  World of Tanks OST Google Play Music. Viitattu 20.10.2014.
37. ↑  Kauppinen, Jukka: World of Tanks Xbox 360 –ensikosketus – sujuvaa paditankkisotaa  5.9.2013. Dome.fi. Viitattu 7.12.2013.
38. ↑  World of Tanks Xbox Edition arvostelu *Livegamers*.  9.8.2015. Viitattu 22.11.2016.
39. ↑  Saarenoja, Panu: Uutinen: Ilmaishitti World of Tanks liittyy PS4-pelien valikoimaan vielä ennen kuunvaihdetta *Pelaajalehti*.  13.1.2016. Viitattu 22.11.2016.
40. ↑  World of Tanks Blitz: Closed Beta Has Begun  [vanhentunut linkki] 26.4.2014. World of Tanks.  Arkistoitu 22.5.2014. Viitattu 22.5.2014. (englanniksi)
41. ↑  Saarenoja, Panu: Uutinen: World of Tanks Blitz tykittää menemään nyt Steamissa *Pelaajalehti*.  10.11.2016. Viitattu 22.11.2016.
42. ↑  Huttunen, Miika: Arvostelu: World of Tanks Blitz  3.7.2014. Pelaajalehti. Viitattu 16.6.2015.
43. 1 2 3 4 5  Lehtonen, Miikka: Arvostelu: World of Tanks  5.3.2013. Pelaajalehti. Viitattu 28.5.2014.
44. 1 2  World of Tanks PC  12.4.2011. Metacritic. Viitattu 28.5.2014. (englanniksi)
45. ↑  World of Tanks GameRankings.com.  Arkistoitu 30.3.2014. Viitattu 22.10.2014. (englanniksi)
46. 1 2  Moilanen, Jukka: Uutinen: Korealaisräiskintä Crossfire viime vuoden tuottoisin ilmaispeli  21.1.2014. Pelaajalehti. Viitattu 24.10.2014.
47. 1 2  Kolan, Nick: World of Tanks Review  21.7.2011. IGN. Viitattu 28.5.2014. (englanniksi)
48. 1 2  World of Tanks mB.net.  Arkistoitu 29.5.2014. Viitattu 28.5.2014.
49. 1 2  Kauppinen, Jukka: World of Tanks (PC)  14.2.2013. Dome.fi. Viitattu 19.11.2014.
50. ↑  Dean, Paul: World of Tanks Review  29.11.2011. EuroGamer. Viitattu 28.5.2014. (englanniksi)
51. ↑  Meunier, Nathan: World of Tanks Updated Review  7.5.2014. GameSpot. Viitattu 28.5.2014. (englanniksi)
52. ↑  Manion, Rory: World of Tanks Review  5.7.2011. GameSpy. Viitattu 28.5.2014. (englanniksi)
53. ↑  Gunn, Mike: World of Tanks  22.7.2011. NZGamer.com.  Arkistoitu 22.9.2013. Viitattu 28.5.2014. (englanniksi)
54. ↑  Wargaming.net Wins Best KRI 2010 Game Developer Award from Critics in Russia  18.5.2010. IGN. Viitattu 22.10.2014. (englanniksi)
55. ↑  Schuster, Shawn: Massively's Best of E3 2010  19.6.2010. Engadget. Viitattu 28.3.2015. (englanniksi)
56. 1 2  MMORPG Center's 2010 Player's Choice Awards  18.12.2010. MMORPG Center. Viitattu 22.10.2014. (englanniksi)
57. 1 2  MMOsite Reader's Choice Award 2010 Winners Announced  19.1.2010. MMORPG News – MMOsite.  Arkistoitu 7.6.2012. Viitattu 22.10.2014. (englanniksi)
58. ↑  Sorvari, Mika: Nyt jo 75 miljoonaa World of Tanks -pelaajaa  17.3.2013. Gamereactor. Viitattu 27.5.2014.
59. 1 2  Награды КРИ 2011  14.5.2011. dtf.ru.  Arkistoitu 12.5.2012. Viitattu 22.10.2014. (venäjäksi)
60. ↑  E3 201 Best of E3 Awards (WebCiten versio, alkuperäinen sivusto ei saatavilla) Gamepro.  Arkistoitu 1.12.2011. Viitattu 22.10.2014. (englanniksi)
61. 1 2 3  E3: Award Final Countdown  16.6.2011. World of Tanks. Viitattu 23.10.2014.
62. ↑  Fuller, Garrett: Best MMO of E3 2011 – Defiance (Trion)  13.6.2011. MMORPG.  Arkistoitu 31.5.2012. Viitattu 22.10.2014. (englanniksi)
63. ↑  BigWorld-Powered World of Tanks Wins "Best Use of Online" Develop Award Bigworld Blog.  Arkistoitu 20.6.2017. Viitattu 22.10.2014. (englanniksi)
64. ↑  Robinson, Andy: GJA: World of Tanks is Best MMO  26.10.2012. Computer and Video Games.com. Viitattu 22.10.2014. (englanniksi)
65. ↑  Hussain, Tamoor: Golden Joysticks 2013: Full list of winners  25.10.2013. Computer and Video Games.com. Viitattu 22.10.2014. (englanniksi)
66. 1 2  World of Tanks MMO of the Year. Viitattu 22.10.2014. (englanniksi)
67. ↑  Kauppinen, Jukka: Kiinalaiset kopioivat surutta World of Tanksia  10.5.2013. Dome.fi. Viitattu 28.5.2014.
68. ↑  Filipponov, Alexey: Belarusian Game Out-Guns World of Warcraft on Revenue  20.1.2014. Ria Novosti. Viitattu 28.5.2014. (englanniksi)
69. ↑  World of Tanks J!NX. Viitattu 21.10.2014. (englanniksi)
70. ↑  World of Tanks Model Kit Line Italeri.  Arkistoitu 22.10.2014. Viitattu 21.10.2014. (englanniksi)
71. ↑  Rare Tank Spotted in World of Tanks Razer Boxes!  13.10.2014. World of Tanks. Viitattu 22.10.2014. (englanniksi)
72. ↑  Licensed & Team Peripherals – Product Family: World of Tanks Razer Online Store.  Arkistoitu 15.10.2014. Viitattu 22.10.2014. (englanniksi)
73. ↑  World of Tanks Assistant Google Play. Viitattu 26.10.2014.
74. ↑  World of Tanks Assistant iTunes. Viitattu 26.10.2014.
75. ↑  Assistant for World of Tanks Windows Phone -kauppa. Viitattu 28.3.2015.
76. ↑  Kauppinen, Jukka: Wargaming kunnostaa maailman mysteerisimmän superpanssarivaunun - ajokuntoiseksi  11.4.2014. Dome.fi. Viitattu 26.10.2014.
77. 1 2  Kauppinen, Jukka: Preacherin ja Punisherin käsikirjoittaja, Judge Dredd -piirtäjä tekevät World of Tanks -sarjakuvia *Dome.fi*.  5.6.2016. Viitattu 24.12.2016.
78. ↑  Saarenoja, Panu: Uutinen: World of Tanks kääntyy sarjakuvaksi nimikkäiden tekijöiden komennuksessa *Pelaaja*.  27.5.2016. Viitattu 24.12.2016.
79. 1 2  Kauppinen, Jukka: Panssarivaunuja, kämppimistä ja yllätysliikkeitä - World of Tanks -olympialaiset  11.4.2014. Dome.fi. Viitattu 26.5.2014.
80. ↑  Kauppinen, Jukka: World of Tanks hyväksyttiin viralliseksi eSports-peliksi  25.6.2012. Dome.fi. Viitattu 28.5.2014.
81. ↑  Kauppinen, Jukka: World of Tanks -tekijä panostaa eSportsiin  5.4.2014. Dome.fi. Viitattu 26.5.2014.
82. 1 2  Kauppinen, Jukka: Navi vei potin ja 27-kiloisen World of Tanks -MM-pystin  6.4.2014. Dome.fi. Viitattu 26.5.2014.
83. 1 2  WoTin MM meni Venäjälle - Hellraisers pieksi Kiinan El Gamingin 7-1  26.4.2015. Dome.fi. Viitattu 10.6.2015.
84. 1 2  The Grand Finals 2016: Live from Warsaw *World of Tanks*.  8.4.2016.  Arkistoitu 30.9.2016. Viitattu 30.9.2016.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **World of Tanks**.
* *World of Tanks* MobyGamesissa (englanniksi)
* Viralliset kotisivut (englanniksi)
* World of Tanks Wiki (englanniksi)
* Pelin soundtrack MP3,- AAC -ja FLAC -muodoissa (englanniksi)